Document ID: 32013R0768

KOMISIJOS ĮGYVENDINIMO REGLAMENTAS (ES) Nr. 768/2013
2013 m. rugpjūčio 8 d.
kuriuo iš dalies keičiamas Reglamentas (EB) Nr. 917/2004, nustatantis išsamias Tarybos reglamento (EB) Nr. 797/2004 dėl priemonių, gerinančių bendras bitininkystės produktų gamybos ir pardavimo sąlygas, įgyvendinimo taisykles
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 110 straipsnį kartu su 4 straipsniu,
kadangi:
(1)
Komisijos reglamente (EB) Nr. 917/2004 (2) išdėstytos nuostatos dėl Reglamento (EB) Nr. 1234/2007 105 straipsnyje numatytų nacionalinių bitininkystės programų įgyvendinimo. Pagal Reglamento (EB) Nr. 917/2004 2 straipsnio 2 ir 3 dalis bitininkystės programos priemonės, nustatomos kiekvieniems trejų metų laikotarpio metams, įgyvendinamos iki metų, su kuriais jos susijusios, rugpjūčio 31 d., o mokėjimai atliekami per finansinius metus, kurie prasideda tų metų spalio 16 d., o baigiasi kitų metų spalio 15 d. Todėl valstybės narės negali įgyvendinti bitininkystės priemonių nuo metų bitininkystės programos metų rugsėjo 1 iki tų pačių metų spalio 15 d;
(2)
siekiant išvengti atotrūkio tarp bitininkystės priemonių įgyvendinimo ir finansavimo atitinkamas datas reikėtų pakeisti taip, kad priemones būtų galima įgyvendinti visus metus;
(3)
Sąjungos finansinė parama nacionalinėms bitininkystės programoms skiriama pagal kiekvienos valstybės narės bičių išteklių/avilių (šeimų) duomenis, nurodytus Reglamento (EB) Nr. 917/2004 I priede;
(4)
pagal Reglamento (EB) Nr. 1234/2007 109 straipsnį valstybės narės pateikė nacionalines bitininkystės programas ir atnaujino avilių (šeimų) skaičių, kaip numatyta Reglamento (EB) Nr. 917/2004 1 straipsnio a punkte. Atnaujintas avilių (šeimų) skaičius turėtų būti nurodytas Reglamento (EB) Nr. 917/2004 I priede;
(5)
todėl Reglamentas (EB) Nr. 917/2004 turėtų būti atitinkamai iš dalies pakeistas;
(6)
šiame reglamente numatyti pakeitimai atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 917/2004 iš dalies keičiamas taip:
1)
2 straipsnio 2 ir 3 dalys pakeičiamos taip:
„2. Kiekvieni bitininkystės programos metai (toliau - bitininkystės metai) trunka dvylika mėnesių iš eilės nuo rugsėjo 1 d. iki rugpjūčio 31 dienos.
3. Bitininkystės programos priemonės, nustatytos kiekvieniems bitininkystės metams, visiškai įgyvendinamos per atitinkamus bitininkystės metus.
Mokėjimai, susiję su per kiekvienus bitininkystės metus įgyvendintomis priemonėmis, atliekami dvylikos mėnesių laikotarpiu, prasidedančiu tų bitininkystės metų spalio 16 d. ir pasibaigiančiu kitų metų spalio 15 d.“;
2)
I priedas pakeičiamas šio reglamento priedu.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. bitininkystės metų, prasidedančių 2013 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. rugpjūčio 8 d.

Labels: 4
15
6